<classify> WATUMISHI watano wa Wizara ya Kilimo wamepoteza maisha na mmoja kujeruhiwa katika ajali ya barabarani iliyotokea kijiji cha Njirii wilayani Manyoni mkoani hapa jana asubuhi baada ya magari mawili kugongana uso kwa uso.Kamanda wa Polisi wa Mkoa wa Singida, Sweetbert Njawike Aamewataja waliokufa kwenye ajali hiyo kuwa ni Abdallah Seleman Mshumbusi 53 ambaye alikuwa akiendesha gari la Kilimo,Stella Joram Osano 39,Esta Tadayo Mutatembwa 36, Charles Josephat Somi na Erasto Mhina.Majeruhi katika ajali hiyo ni Rubwata Kamanzi 44 dereva wa lori lililohusika kwenye ajali hiyo.Alitaja magari yaliyohusika kwenye ajali hiyo iliyotokea saa 5 asubuhi kuwa ni STK 8925 Mitsubishi Pajero mali ya Wizara ya Kilimo lililokuwa linatoka Dodoma kwenda Shinyanga na lori lenye namba za usajili RAC 152 Y mali ya Mount Meru Millers lililokuwa linatoka Kigali kwenda Dar es Salaam.Kamanda Njawike amesema, chanzo cha ajali hiyo ni uzembe wa dereva wa gari la Kilimo ambaye inadaiwa alikuwa akiyapita kwa kasi magari mengine hadi alipokutana uso kwa uso na lori hilo la Mount Meru Millers na kugongana nalo uso kwa uso.  <topic>: kitaifa 